อุ้มผู้บริโภคคุมซ่อม'บ้าน-รถ'
นพ.สุรวิทย์ คนสมบูรณ์ รัฐมนตรีประจำสำนักนายกรัฐมนตรีและประธานคณะกรรมการคุ้มครองผู้บริโภค
29 ต.ค. 2565

นพ.สุรวิทย์ คนสมบูรณ์ รัฐมนตรีประจำสำนักนายกรัฐมนตรีและประธานคณะกรรมการคุ้มครองผู้บริโภค 
เปิดเผยว่า สำนักงานคณะกรรมการคุ้มครองผู้บริโภค (สคบ.) ได้ประสานงานกับสมาคมอู่กลาง สมาคมธุรกิจเช่าซื้อไทย และสมาคมธุรกิจรับสร้างบ้าน เพื่อช่วยเหลือเยียวยาผู้บริโภคที่รถยนต์ รถจักรยานยนต์ และที่อยู่อาศัยเสียหายจากเหตุการณ์น้ำท่วม
หลักการคือสมาคมอู่กลางจะช่วยเหลือผู้บริโภคในการประเมินความเสียหาย ค่าอะไหล่ ค่าซ่อมแซมรถยนต์ และรถจักรยานยนต์ เพื่อไม่ให้อู่ซ่อมรถเอาเปรียบในการตีราคาค่าอะไหล่และค่าซ่อมแพงเกินจริง 
กรณีที่อะไหล่รถยนต์อยู่ในช่วงระยะเวลารับประกัน แต่ผู้ผลิตไม่รับผิดชอบจะมีความผิดตามประกาศคุ้มครองผู้บริโภคด้านฉลากและสัญญา
ขณะเดียวกัน สคบ.ได้ทำข้อตกลงกับสมาคมธุรกิจสินเชื่อ โดยสมาชิกสมาคมพร้อมจะยืดระยะเวลาหรือยกเว้นการส่งค่างวดรถยนต์และรถจักรยานยนต์เป็นรายกรณี ลดหรือยกเว้นค่าทวงถามหนี้และการปรับโครงสร้างหนี้ ซึ่งในส่วนการยืดเวลาส่งค่างวดจะเป็น 3 หรือ 6 เดือนนั้น ไม่มีการกำหนดขึ้นอยู่กับการเจรจาระหว่างผู้ประกอบธุรกิจและผู้บริโภค 




ส่วนการช่วยเหลือผู้บริโภคที่บ้านเรือนเสียหายนั้น สมาคมธุรกิจรับสร้างบ้านจะเข้าไปประเมินราคาค่าซ่อมแซมบ้านเรือน ค่าวัสดุก่อสร้าง และจัดหาวัสดุก่อสร้าง ขณะที่บริษัทรับสร้างบ้านซึ่งเป็นสมาชิกสมาคมจำนวน 40 บริษัท พร้อมเข้าไปช่วยเหลือ ดูแล และซ่อมแซมบ้านเรือนในราคาที่เป็นธรรม
นอกจากนี้ สคบ.ได้ประสานงานไปยังกระทรวงศึกษาธิการให้จัดส่งนักศึกษามาร่วมซ่อมแซมบ้านเรือนและเครื่องใช้ไฟฟ้า เพื่อลดภาระค่าใช้จ่าย
ประชาชนสามารถติดต่อสอบถามหลักเกณฑ์ได้ที่สายด่วน สคบ. 1166 
ก่อนหน้านี้คณะรัฐมนตรี (ครม.) มีมติรับทราบการช่วยเหลือผู้บริโภคที่ สคบ.รายงาน แนวทางการให้ความช่วยเหลือผู้บริโภคเช่าซื้อรถยนต์ รถจักรยานยนต์
1.ให้มีการยกเว้นค่าติดตามทวงถามและเบี้ยปรับล่าช้า สำหรับลูกค้าที่ประสบภัยน้ำท่วมในช่วงระยะเวลาที่เกิดภาวะน้ำท่วม
2.มีแนวทางการพักชำระค่างวดเช่าซื้อ สำหรับลูกหนี้ปกติที่ประสบภัยน้ำท่วม
3.ให้มีการปรับปรุงโครงสร้างหนี้ เช่น ขยายระยะเวลาการผ่อนชำระค่างวดเช่าซื้อ โดยจะพิจารณาความเหมาะสมของลูกค้าต่อไป
4.ในส่วนของผู้เช่าซื้อเพื่อการพาณิชย์หรือเช่าซื้อรถยนต์หลายคัน จะพิจารณาช่วยเหลือตามความสามารถในการชำระหนี้ของลูกค้า
5.ให้มีมาตรการหยุดการทวงถามสำหรับลูกหนี้เช่าซื้อปกติที่ประสบภัยน้ำท่วม และอยู่ในพื้นที่ประสบภัยน้ำท่วม
6.ในกรณีที่ลูกค้าต้องการวงเงินฉุกเฉินเพิ่มเติม หลายๆ สถาบันการเงินที่เป็นสมาชิกสมาคมก็ได้จัดให้มีวงเงินกู้สำหรับลูกค้าที่ต้องใช้เงินฉุกเฉิน
7.มาตรการอื่นๆ ตามที่ผู้เช่าซื้อร้องขอ โดยพิจารณาเป็นรายๆ ไป
ลูกค้าสามารถติดต่อขอข้อมูลเพิ่มเติมได้จากสถาบันการเงินที่ให้เช่าซื้อ หรือสมาคมธุรกิจเช่าซื้อไทย โทร. 02-655-20405
แนวทางการให้ความช่วยเหลือผู้บริโภคเกี่ยวกับการซ่อมรถยนต์
1.กรณีรถยนต์ประสบอุทกภัยยังไม่มีราคากลาง แต่จะพิจารณาเป็นกรณีไป โดยสมาคมจะให้ข้อมูลรายละเอียดการซ่อมที่ชัดเจน 
2.การซ่อมรถยนต์ สคบ.กำหนดให้มีหลักฐานการซ่อม การแสดงราคาค่าอะไหล่ ค่าบริการ ระยะเวลาประกันการซ่อม การแสดงชื่อผู้รับผิดชอบ หากฝ่าฝืนไม่ออกหลักฐานการซ่อมโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ
3.แนวทางการให้ความช่วยเหลือผู้บริโภคเกี่ยวกับรถยนต์ รถจักรยานยนต์ที่ทำประกันภัย
กรณีผู้บริโภคที่ได้ทำการซ่อมรถยนต์ รถจักรยานยนต์ และประสบปัญหาความล่าช้าผู้บริโภคอาจประสานไปยังบริษัทประกันภัยที่ผู้บริโภคได้ทำประกันภัยไว้ หรือสมาคมนายหน้าประกันภัยไทยเพื่อเร่งรัดการดำเนินการ 
กรณีรถยนต์ รถจักรยานยนต์จมน้ำ ให้ผู้บริโภคแจ้งไปยังบริษัทประกันภัยที่ทำประกันภัยไว้โดยเร็วที่สุด เพื่อบริษัทประกันภัยจะได้เร่งรีบไปขนย้ายรถยนต์หรือรถจักรยานยนต์
กรณีผู้บริโภคมีความสงสัยเกี่ยวกับการคุ้มครองตามกรมธรรม์ทุกประเภทที่ผู้บริโภคทำไว้กับบริษัทประกันภัย สมาคมนายหน้าประกันภัยไทยยินดีที่จะตรวจสอบให้คำแนะนำกรณีดังกล่าว ที่เบอร์โทร. 02-645-1133 หรือสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โทร. 1186 
แนวทางการให้ความช่วยเหลือผู้บริโภคเกี่ยวกับการซ่อมแซมบ้าน ได้ประสานไปยังสมาชิกของสมาคม 43 บริษัท เพื่อเชิญให้เข้าร่วมโครงการซ่อมแซมบ้านผู้ประสบอุทกภัย สอบถามที่เบอร์โทร. 02-570-0153